ธปท.สั่งแบงก์พาณิชย์เตรียมพร้อมรับมือเสื้อแดงชุมนุม
ธปท.สั่งแบงก์พาณิชย์เตรียมความพร้อม 3 ด้าน เปิด-ปิดสาขา, การให้บริการตู้เอทีเอ็ม และ การสำรองสภาพคล่อง รับมือชุมนุมเสื้อแดง
11 มี.ค. 2553

ธปท.สั่งแบงก์พาณิชย์เตรียมความพร้อม 3 ด้าน เปิด-ปิดสาขา, การให้บริการตู้เอทีเอ็ม และ การสำรองสภาพคล่อง รับมือชุมนุมเสื้อแดง
นายบัณฑิต นิจถาวร รองผู้ว่าการ ด้านเสถียรภาพการเงิน ธนาคารแห่งประเทศไทย (ธปท.) กล่าวว่า ธปท.ได้สั่งการให้ธนาคารพาณิชย์เตรียมความพร้อมเพื่อรับมือสถานการณ์การชุมนุมใหญ่ทางการเมืองในช่วงสุดสัปดาห์นี้ใน 3 ด้าน คือ การเปิด-ปิดสาขา, การให้บริการตู้เอทีเอ็ม และ การสำรองสภาพคล่อง
อย่างไรก็ตาม ขณะนี้ธนาคารพาณิชย์มีความชัดเจนและมีความคล่องตัวในการตัดสินใจเปิด-ปิดสาขา และ ตู้เอทีเอ็ม อยู่แล้ว โดยสามารถทำได้ตามความจำเป็น ซึ่งการให้บริการตู้เอทีเอ็มยังคงเป็นไปตามปกติ เพียงแต่บางจุดที่มีความเสี่ยงอาจจะไม่เข้าไปเติมเงิน แต่ก็ต้องสร้างความเข้าใจให้ลูกค้าไปใช้บริการในจุดอื่นใกล้เคียง      
ส่วนการสำรองสภาพคล่องนั้น เป็นเพราะช่วงนี้มีความต้องการใช้เงินสดอย่างมาก ซึ่ง ธปท.ก็เตรียมประเมินสถานการณ์และดูแลสภาพคล่องด้วย พร้อมกับดูแลความผันผวนของตลาดเงินหากเกิดความผันผวนมาก โดยมีจุดประสงค์เพื่อรักษาระบบเศรษฐกิจและตลาดเงินให้ดำเนินไปตามปกติ